חוק לתיקון פקודת הרוקחים (מס' 24), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2549, עמ' 758, 2016-04-07T00:00:00+03:00
תיקון זה מסדיר את ההוראות החלות לגבי כל שרשרת העוסקים בתחום הרוקחות: החל ביצרן, במשווק, ובבעל בית מסחר לתרופות דרך בעל בית מרקחת, וכלה ברוקח האחראי ועוזר רוקח. 
בין היתר, התיקון מסדיר את ההוראות העונשיות הפליליות והמנהליות בתחום.
כמו כן, התיקון מוסיף עבירה מפורשת לעניין הטעיה לגבי מהותו של תכשיר תרופתי או חומר גלם. 
בנוסף, התיקון מאפשר להסמיך מפקחים שיהיו אחראים לפקח על ביצוע הוראות הפקודה. הפיקוח יחול על כל השלבים - הייצור, הייבוא והשיווק של תכשירים. 
זאת ועוד, התיקון כולל הוראות בדבר אכיפה משמעתית שתחול על רוקחים, לרבות קביעת כללי האתיקה, עבירות המשמעת, האמצעים המשמעתיים והקמת ועדת משמעת.
לפי התיקון, נושא משרה בתאגיד שעוסק ברוקחות יישא באחריות למנוע עבירה על ידי התאגיד או עובד מעובדיו, למעט מספר עבירות שהוחרגו מסעיף האחריות, ועוסקות בפעולות שמצויות בתחום המקצועי של הרוקחות.
לבסוף, התיקון מאפשר לרוקחים בעלי ותק של שנתיים להנפיק תרופת מרשם אף ללא מרשם רופא, אם קיים צורך מיידי ודחוף ויש בקשה מאת הרופא, או שיש בקשה של המטופל עצמו במצב שהוא כבר מטופל בתרופה הזו, ובהתקיים התנאים הקבועים בתיקון.